Ποινή φυλάκισης 6 και 18 ετών για δύο ιερείς στην περιοχή των Φαρσάλων οι οποίοι καταδικάστηκαν για εξαπάτηση του ελληνικού Δημοσίου ύψους 930.000 ευρώ. Οι δύο ιερείς εξέδιδαν πλαστές μισθοδοτικές καταστάσεις για ιερείς.

Τις ποινές επέβαλε το Πενταμελές Εφετείο Κακουργημάτων Λάρισας.

Πρόκειται για υπόθεση που είχε αποκαλυφθεί τον Ιούνιο του 2012, ύστερα από καταγγελία της Οικονομικής Επιθεώρησης Θεσσαλίας του υπουργείου Οικονομικών προς την Υποδιεύθυνση Ασφαλείας Λάρισας.

Σύμφωνα με την καταγγελία, κατά τον έλεγχο των μισθολογικών καταστάσεων της Μητρόπολης είχαν διαπιστωθεί ύποπτες παρεμβάσεις και αλλοιώσεις στα αναγραφόμενα ποσά.

Σημειώνεται πως ο ένας εκ των δύο ιερέων βρισκόταν ήδη στη φυλακή ύστερα από πρωτόδικη απόφαση, ενώ το δικαστήριο επέβαλε -εκτός των άλλων- στους δύο ιερείς και καταβολή αποζημίωσης ποσών 220.000 και 710.000 ευρώ προς το ελληνικό Δημόσιο.